ક્યારેક જિંદગીમાં એટલી બધી સુખદ ક્ષણો આવી જતી હોય છે કે એમ લાગે છે જાણે એ પળ વાસ્તવિકતા છે જ નહીં, પણ એક સપનું છે! એક પળ આવે છે જ્યારે તમારી જિંદગી સદંતર બદલાઈ જાય છે અને તમને લાગે છે કે આ જ તો જિંદગી વિચારી હતી, આવી જ જિંદગી તો જીવવી હતી. કારણ કે એક હદ પછી જેવી જિંદગી જીવવાની ઇચ્છા જ નથી, એવી ખોટી જિંદગી જીવી શકાતી નથી. આપણને જેમ ઇચ્છા હોય તે મુજબ જીવીએ ત્યારે જ જીવનની સાર્થકતા સમજાય છે. ક્યારેક માતા-પિતાએ પણ સમજવું જોઈએ કે સંતાન તેઓની મિલકત નથી, સંતાનનાં પોતાનાં નિર્ણયો, તેની પોતાની ઓળખ અને તેના પોતાનાં અલગ સપનાઓ હોઈ શકે છે અને એમાં કંઈ જ ખોટું નથી.